Inkariget
Inkariget var den største statsdannelse og sidste højt udviklede kultur på det sydamerikanske kontinent. Det varede fra omkring år 1100 til 1532, da det blev erobret af spanierne.
Spanierne gav landet navnet Peru, der menes enten at stamme fra en Panama-høvding ved navn Birú eller fra ordet flod (birú) fra Ecuador.
Vigtigt for ekspansionen af Inkariget (Tawantinsuyu) var at opnå herredømme over geografiske landskaber, der alle besad en eller anden form for hellighed. Bjergtinder, særlige klippeblokke, vandfald kilder, huler, vulkaner og saltpander m.m. blev betragtet som hellige landemærker, der skulle ofres til.
De mange landområder med tilhørende forskellige etniske grupper blev fordelt på fire områder, og Tawantinsuyu betyder da også 'landet med de fire områder'. Chinchaysuyu lå mod nordvest, Antisuyu mod nordøst, Cuntisuyu mod sydvest og Collasuyu mod sydøst. Riget var endvidere administrativt inddelt i provinser fra Colombia i nord til Chile i syd. Man mener ud fra etnohistoriske studier, at der var 48 provinser i højlandet og 38 ved kysten.